壽蔡大資
作者：華鎮
朝代：宋

paragraphs: 德緒先流慶，高門早誕賢。
星杓方歷次，羲馭欲周天。
博大天殊稟，高明道有傳。
逢原從左右，中禮在周旋。
網轄提携早，樞機委寄專。
先猷重有作，廟筭遠無前。
避寵辭帷幄，分華出澗瀍。
條流圖外事，談笑握中權。
吏膽銷精密，民心適靜便。
旆閒清洛日，牙聳碧嵩烟。
世路觀無跡，神機體善淵。
弦歌隨絳帳，筆削起韋編。
已覺留司久，彌增注想堅。
鈞衡終所倚，衮繡佇來還。
今日知祈禱，靈椿比大年。